Document ID: 32014R0548

REGOLAMENT TAL-KUMMISSJONI (UE) Nru 548/2014
tal-21 ta' Mejju 2014
dwar l-implimentazzjoni tad-Direttiva 2009/125/KE tal-Parlament Ewropew u tal-Kunsill fir-rigward ta' transformers tal-elettriku ta' qawwa żgħira, medja u għolja
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttivao2009/125/KE tal-Parlament Ewropew u tal-Kunsill tal-21ota' Ottubruo2009 li tistabbilixxi qafas għall-iffissar ta' rekwiżiti għall-ekodisinn għal prodotti relatati mal-enerġija (1), u b'mod partikolari l-Artikolu 15(1) tagħha,
Wara li kkonsultat il-Forum ta' Konsultazzjoni dwar l-Ekodisinn,
Billi:
(1)
Il-Kummissjoni wettqet studju ta' tħejjija li analizza l-aspetti ambjentali u ekonomiċi tat-transformers. L-istudju ġie żviluppat flimkien ma' partijiet interessati u ma' entitajiet oħra interessati mill-Komunità, u r-riżultati ġew magħmula disponibbli b'mod pubbliku. It-transformers huma meqjusa bħala prodotti relatati mal-enerġija skont it-tifsira tal-Artikolu 2(1) tad-Direttiva 2009/125/KE.
(2)
L-istudju wera li l-enerġija fil-fażi tal-użu hija l-iktar aspett ambjentali sinifikanti li jista' jiġi indirizzat permezz tad-disinn tal-prodotti. Fil-manifatturar tat-transformers jintużaw ammonti sinifikanti ta' materja prima (ram, ħadid, raża, aluminju), iżda jidher li l-mekkaniżmi tas-suq qed jiżguraw trattament xieraq ta' wara tmiem l-użu tal-prodotti. Għaldaqstant mhuwiex meħtieġ li jiġu stabbiliti rekwiżiti relatati fir-rigward tal-ekodisinn.
(3)
Ir-rekwiżiti tal-ekodisinn stipulati fl-Anness I japplikaw għal prodotti li jkunu tqiegħdu fis-suq jew li jkunu bdew jitħaddmu fil-post fejn ikunu ġew installati. Għalhekk, dawn ir-rekwiżiti ma jistgħux jiddependu fuq l-applikazzjoni li fiha jintuża l-prodott.
(4)
It-transformers normalment jinxtraw skont ftehimiet kwadru. F'dan il-kuntest, ix-xiri jirreferi għall-att fejn isir kuntratt mal-manifattur biex jiġi kkunsinnat volum partikolari ta' transformers. Il-kuntratt jitqies bħala li jkun daħal fis-seħħ fid-data li fiha jiffirmawh il-partijiet.
(5)
Uħud mill-kategoriji ta' transformers m'għandhomx jiġu koperti minn dan ir-Regolament, minħabba l-funzjoni speċifika tagħhom. Il-potenzjal tal-konsum u tal-iffrankar tal-enerġija ta' dawn it-transformers huwa negliġibbli meta mqabbel ma' dak ta' transformers oħra.
(6)
Qegħdin jingħataw konċessjonijiet regolatorji minħabba limitazzjonijiet fuq il-piż għall-armar ta' transformers fuq arbli għal tagħmir tal-elettriku. Sabiex jiġi ffaċilitat ix-xogħol tal-awtoritajiet nazzjonali ta' sorveljanza tas-suq, u sabiex jiġi evitat l-użu ħażin ta' transformers manifatturati b'mod speċifiku biex jiġu mmuntati u mħaddma fuq arbli tal-elettriku, dawn għandu jkollhom fuqhom il-kitba “Għal tħaddim fuq arbli biss” murija b'mod viżibbli.
(7)
Konċessjonijiet regolatorji jingħataw għal transformers li huma mgħammra b'tagħmir li għandu l-kapaċità li jwettaq funzjonijiet ta' regolazzjoni tal-vultaġġ sabiex ġenerazzjoni distribwita minn sorsi rinnovabbli tiġi integrata fil-grilja tad-distribuzzjoni. Konċessjonijiet bħal dawn għandhom jiġu eliminati b'mod gradwali hekk kif din it-teknoloġija emerġenti tibqa' timmatura u jsiru disponibbli standards tal-kejl sabiex it-telf assoċjat mat-transformer ċentrali jkun jista' jiġi separat minn mat-telf assoċjat mat-tagħmir li jwettaq funzjonijiet addizzjonali.
(8)
Ir-rekwiżiti tal-eko-disinn għall-prestazzjoni/effiċjenza enerġetika ta' transformers tal-elettriku ta' qawwa medja u għall-effiċjenza enerġetika ta' transformers tal-elettriku ta' qawwa għolja għandhom jiġu stabbiliti bl-għan li r-rekwiżiti tal-ekodisinn għal dan it-tagħmir jiġu armonizzati fil-Komunità kollha. Dawn ir-rekwiżiti kieku jikkontribwixxu wkoll lejn il-funzjonament effiċjenti tas-suq intern u lejn it-titjib tal-prestazzjoni ambjentali tal-Istati Membri.
(9)
L-iffissar ta' rekwiżiti tal-ekodisinn għal transformers ta' qawwa medja u għolja huwa meħtieġ ukoll biex tiżdied il-penetrazzjoni fis-suq ta' teknoloġiji u ta' għażliet differenti fid-disinn li jtejbu l-prestazzjoni jew l-effiċjenza enerġetika ta' dawn it-tipi ta' transformers. Fl-2008, it-telf totali tal-flotta ta' transformers fl-UE27 kien ammonta għal 93,4 TWh fis-sena. Ġie kkalkulat li l-potenzjal għal titjib kosteffikaċi permezz ta' disinn aktar effiċjenti huwa ta' madwar 16,2 TWh fis-sena għall-2025, li jikkorrispondi għal 3,7 tunnellata metrika ta' emissjonijiet ta' CO2.
(10)
Jenħtieġ li r-rekwiżiti tal-ekodisinn jiddaħħlu fis-seħħ b'mod gradwali, sabiex il-manifatturi jingħataw perjodu ta' żmien xieraq li fih ikunu jistgħu jiddisinjaw il-prodotti tagħhom mill-ġdid. Għandhom jiġu stabbiliti perjodi ta' żmien limitati għall-implimentazzjoni ta' dawn ir-rekwiżiti, filwaqt li għandhom jitqiesu l-impatti fuq l-ispejjeż għall-manifatturi, b'mod partikolari dawk tal-impriżi ż-żgħar u ta' daqs medju. Għandha tiġi żgurata wkoll il-kisba f'waqtha tal-għanijiet tal-politika.
(11)
Sabiex ir-regolament ikun jista' jiġi implimentat b'mod effettiv, l-Awtoritajiet Regolatorji Nazzjonali qed jiġu mħeġġa bil-qawwi biex iqisu l-effett ta' rekwiżiti minimi dwar l-effiċjenza fuq l-ispejjeż inizjali għat-transformer, u biex jippermettu li ssir l-installazzjoni ta' transformers li huma aktar effiċjenti minn kemm hu mitlub fir-regolament, kull meta dawn ikunu ġustifikati fuq livell ekonomiku fuq bażi ta' ċiklu sħiħ tal-ħajja, inkluż valutazzjoni xierqa tat-tnaqqis tat-telf.
(12)
Sabiex jiġu ffaċilitati l-kontrolli ta' konformità, il-manifatturi għandhom jiġu mitluba jipprovdu informazzjoni fid-dokumentazzjoni teknika msemmija fl-Annessi IV u V tad-Direttiva 2009/125/KE.
(13)
Il-miżuri stipulati f'dan ir-Regolament huma skont l-opinjoni tal-Kumitat stabbilit bl-Artikolu 19(1) tad-Direttiva 2009/125/KE,
ADOTTAT DAN IR-REGOLAMENT:
Artikolu 1
Suġġett u kamp ta' applikazzjoni
1. Dan ir-Regolament jistabbilixxi r-rekwiżiti tal-ekodisinn għat-tqegħid fis-suq jew għat-tħaddim ta' transformers tal-elettriku b'potenzaqawwa nominali minima ta' 1 kVA li jintużaw f'netwerks ta' 50 Hz għat-trażmissjoni u d-distribuzzjoni tal-elettriku, jew għal applikazzjonijiet industrijali. Ir-Regolament huwa applikabbli biss għal transformers li jinxtraw wara d-dħul fis-seħħ tar-Regolament.
2. Dan ir-Regolament m'għandux japplika għal transformers li jiġu ddisinjati b'mod speċifiku biex jintużaw għall-applikazzjonijiet li ġejjin:
-
transformers tal-istrumenti, iddisinjati b'mod speċifiku biex jipprovdu l-enerġija għal strumenti tal-kejl, miters, rilejs u għal tagħmir ieħor simili;
-
transformers b'koljaturi ta' vultaġġ baxx iddisinjati b'mod speċifiku biex jintużaw flimkien ma' rettifikaturi għall-produzzjoni ta' provvista ta' kurrent dirett (DC);
-
transformers iddisinjati b'mod speċifiku biex jiġu mqabbda ma' forn;
-
transformers iddisinjati b'mod speċifiku għal applikazzjonijiet lil hinn mill-kosta u għal applikazzjonijiet lil hinn mill-kosta li jitwettqu fuq wiċċ l-ilma;
-
transformers iddisinjati b'mod speċifiku għal installazzjonijiet ta' emerġenza;
-
transformers u auto-transformers iddisinjati b'mod speċifiku għal sistemi ta' provvista ferrovjarji;
-
earthing transformers jew grounding transformers, jiġifieri transformers trifażi maħsuba biex jipprovdu punt newtrali għal skopijiet ta' ertjar ta' sistemi;
-
transformers ta' trazzjoni immuntati fuq vetturi ferrovjarji, jiġifieri transformers imqabbda direttament jew permezz ta' konvertitur ma' linja ta' kuntatt ta' kurrent li jalterna (AC) jew ta' kurrent dirett (DC), li jintużaw f'installazzjonijiet fissi ta' applikazzjonijiet ferrovjarji;
-
transformers ta' avvjament, iddisinjati b'mod speċifiku għall-istartjar ta' muturi ta' induzzjoni trifażi sabiex jiġi eliminat kwalunkwe tnaqqis fil-vultaġġ tal-provvista;
-
transformers ta' prova, iddisinjati b'mod speċifiku biex jintużaw f'ċirkwit biex jiġi prodott vultaġġ jew kurrent speċifiku għall-ittestjar ta' tagħmir elettriku;
-
transformers tal-iwweldjar, iddisinjati b'mod speċifiku biex jintużaw f'tagħmir tal-iwweldajr bl-ark jew f'tagħmir tal-iwweldjar ta' reżistenza;
-
transformers iddisinjati b'mod speċifiku għal applikazzjonijiet li jifilħu għall-isplużjonijiet u għal applikazzjonijiet ta' estrazzjoni minn taħt l-art (2);
-
transformers iddisinjati b'mod speċifiku għal applikazzjonijiet li jitwettqu f'ilmijiet fondi (taħt l-ilma);
-
transformers ta' interfaċċja ta' Vultaġġ Medju (MV) għal Vultaġġ Medju (MV), sa 5 MVA;
-
transformers ta' qawwa għolja fejn jintwera li għal applikazzjoni partikolari mhumiex disponibbli alternattivi teknikament vijabbli biex jiġu ssodisfati r-rekwiżiti minimi ta' effiċjenza stabbiliti b'dan ir-Regolament;
-
transformers ta' qawwa għolja li jservu ta' transformers ta' rikambju għal, u li huma identiċi għal u jinsabu fl-istess post fiżiku/post ta' installazzjoni ta', transformers ta' qawwa għolja eżistenti, fejn din is-sostituzzjoni ma tkunx tista' tinkiseb mingħajr ma jiġu involuti spejjeż sproporzjonati assoċjati mat-trasport u/jew l-installazzjoni tagħhom.
għajr fir-rigward tar-rekwiżiti ta' informazzjoni u tad-dokumentazzjoni teknika dwar il-prodott stabbiliti fl-Anness I, punti 3 u 4.
Artikolu 2
Definizzjonijiet
Għall-finijiet ta' dan ir-Regolament u tal-annessi tiegħu għandhom japplikaw id-definizzjonijiet li ġejjin.
(1)
“Transformer tal-elettriku” tfisser unità ta' apparat statika b'żewġ koljaturi jew aktar li permezz tal-induzzjoni elettromanjetika tittrasforma sistema ta' vultaġġ u ta' kurrent alternanti f'sistema oħra ta' vultaġġ u ta' kurrent alternanti li normalment ikunu ta' valuri differenti, izda li jkunu tal-istess frekwenza għall-iskop tat-trażmissjoni tal-enerġija elettrika.
(2)
“Transformer tal-elettriku ta' qawwa żgħira” tfisser transformer tal-elettriku li l-ogħla vultaġġ tiegħu għal tagħmir ieħor ma jaqbiżx il-1,1 kV.
(3)
“Transformer tal-elettriku ta' qawwa medja” tfisser transformer tal-elettriku li l-ogħla vultaġġ tiegħu għat-tagħmir huwa ogħla minn 1,1 kV, iżda li ma jaqbiżx is-36 kV, u b'potenza nominali ta' jew ogħla minn 5 kVA, iżda ta' inqas minn 40 MVA.
(4)
“Transformer tal-elettriku ta' qawwa għolja” tfisser transformer tal-elettriku b'vultaġġ għoli li l-ogħla vultaġġ tiegħu għat-tagħmir jaqbeż 36 kV, u b'potenza nominali ta' jew ogħla minn 5 kVA, jew b'potenza nominali ta' jew ogħla minn 40 MVA irrispettivament mill-ogħla vultaġġ għat-tagħmir.
(5)
“Transformer mgħaddas fil-likwidu” tfisser transformer tal-elettriku li ċ-ċirkwit manjetiku u l-koljaturi tiegħu ikunu mgħaddsa f'likwidu.
(6)
“Transformer mingħajr likwidu għall-insulazzjoni” tfisser transformer tal-elettriku li ċ-ċirkwit manjetiku u l-koljaturi tiegħu ma jkunux mgħaddsa f'likwidu għall-insulazzjoni.
(7)
“Transformer immuntat fuq arblu” tfisser transformer tal-elettriku b'potenza nominali ta' sa 315 KVA li jkun xieraq għal użu fuq barra u li jkun iddisinjat biex jiġi mmuntat fuq l-istrutturi ta' appoġġ tal-kejbils tal-elettriku sospiżi fl-arja.
(8)
“Transformer ta' Distribuzzjoni b'Regolazzjoni tal-Vultaġġ” tfisser transformer tal-elettriku ta' qawwa medja mgħammar b'komponenti addizzjonali installati ġewwa jew barra t-tank tat-transformer, li permezz tagħhom il-vultaġġ tad-dħul jew tal-ħruġ tat-transformer jista' jiġi kkontrollat b'mod awtomatiku għal għanijiet ta' regolazzjoni tal-vultaġġ tat-transformer waqt it-tagħbija.
(9)
“Koljatura” tirreferi għall-assemblaġġ ta' tidwiriet li jiffurmaw ċirkwit elettriku li huwa assoċjat ma' wieħed mill-vultaġġi assenjati lit-transformer.
(10)
“Vultaġġ nominali ta' koljatura” (Ur) huwa l-vultaġġ assenjat li għandu jiġi applikat, jew żviluppat fin-nuqqas ta' tagħbija, bejn it-terminali ta' koljatura mingħajr punti ta' konnessjoni, jew il-vultaġġ assenjat lil koljatura b'punti ta' konnessjoni mqabbda mal-punt ta' konnessjoni ewlieni.
(11)
“Koljatura b'vultaġġ għoli” tirreferi għall-koljatura bl-ogħla vultaġġ nominali.
(12)
“L-ogħla vultaġġ għat-tagħmir” (Um) applikabbli għal koljatura ta' transformer huwa l-ogħla vultaġġ r.m.s. minn fażi għal oħra f'sistema trifażi li għaliha koljatura ta' transformer tiġi ddiżinjata skont l-insulazzjoni tagħha.
(13)
“Potenza nominali” (Sr) hija valur konvenzjonali ta' potenza apparenti assenjat lil koljatura li, flimkien mal-vultaġġ nominali tal-koljatura, jiddetermina l-kurrent nominali tagħha.
(14)
“Telf bit-tagħbija” (Pk) tfisser l-enerġija attiva assorbita fuq frekwenza nominali u f'temperatura ta' referenza assoċjata ma' żewġ koljaturi meta l-kurrent nominali (kurrent tal-punt ta' konnessjoni) jkun qed jgħaddi minn ġot-terminal/s ta' waħda mill-koljaturi u t-terminals tal-koljaturi l-oħra jkunu qegħdin jixxortjaw ma' kwalunkwe koljatura mgħammra b'punti ta' konnessjoni mqabbda mal-punti ta' konnessjoni prinċipali, filwaqt li koljaturi oħra, jekk ikun hemm, ikollhom ċirkwit miftuħ.
(15)
“Telf mingħajr tagħbija” (Po) tfisser l-enerġija attiva assorbita fuq frekwenza nominali meta t-transformer jiġi enerġizzat u ċ-ċirkwit sekondarju jkun miftuħ. Il-vultaġġ applikat huwa l-vultaġġ nominali, u jekk il-koljatura enerġizzata tkun mgħammra b'punt ta' konnessjoni, din għandha tiġi mqabbda mal-punt ta' konnessjoni ewlieni tagħha.
(16)
“Indiċi ta' Effiċjenza Massima” (PEI) tfisser il-valur massimu tal-proporzjon tal-potenza apparenti trażmessa ta' transformer wara li jitnaqqas it-telf ta' elettriku, imqabbel mal-potenza apparenti trażmessa tat-transformer.
Artikolu 3
Rekwiżiti tal-ekodisinn
Transformers tal-elettriku ta' qawwa żgħira, transformers tal-elettriku ta' qawwa medja u transformers tal-elettriku ta' qawwa kbira għandhom jissodisfaw ir-rekwiżiti tal-ekodisinn stipulati fl-Anness I.
Artikolu 4
Valutazzjoni tal-Konformità
Il-valutazzjoni tal-konformità għandha titwettaq billi tiġi applikata l-proċedura tal-kontroll tad-disinn intern stabbilita fl-Anness IV tad-Direttiva 2009/125/KE, jew il-proċedura tas-sistema ta' ġestjoni stabbilita fl-Anness V tal-istess Direttiva.
Artikolu 5
Proċedura ta' verifika għall-finijiet tas-sorveljanza tas-suq
Fit-twettiq tal-kontrolli ta' sorveljanza tas-suq imsemmija fl-Artikolu 3(2) tad-Direttiva 2009/125/KE, l-awtoritajiet tal-Istati Membri għandhom japplikaw il-proċedura ta' verifika stipulata fl-Anness III ta' dan ir-Regolament.
Artikolu 6
Punti ta' Referenza indikattivi
Il-punti ta' referenza indikattivi għat-transformers bl-aħjar prestazzjoni teknoloġikament possibbli fil-ħin meta jiġi adottat dan ir-Regolament huma identifikati fl-Anness IV.
Artikolu 7
Reviżjoni
Sa mhux aktar tard minn 3 snin wara d-dħul fis-seħħ tiegħu, il-Kummissjoni għandha tevalwa dan ir-Regolament fid-dawl tal-progress teknoloġiku u għandha tippreżenta r-riżultati ta' din ir-reviżjoni lill-Forum ta' Konsultazzjoni. B'mod speċifiku, ir-reviżjoni għandha mill-inqas tevalwa l-fatturi li ġejjin:
-
Il-possibbiltà li jiġu stabbiliti valuri minimi tal-Indiċi ta' Effiċjenza Massima għat-transformers tal-elettriku ta' qawwa medja kollha, inkluż dawk b'potenza nominali ta' inqas minn 3 150 kVA;
-
Il-possibbiltà li ssir separazzjoni tat-telf assoċjat mat-transformer ċentrali minn ma' dak assoċjat ma' komponenti oħra li jwettqu funzjonijiet ta' regolazzjoni tal-vultaġġ, fejn ikun il-każ;
-
L-adegwatezza tal-ħolqien ta' rekwiżiti minimi dwar il-prestazzjoni għal transformers b'kurrent tal-elettriku b'fażi waħda, kif ukoll għal transformers tal-elettriku ta' qawwa żgħira;
-
Jekk għadhomx xierqa l-konċessjonijiet li saru għal transformers li jiġu mmuntati fuq l-arbli, kif ukoll il-konċessjonijiet li saru għal kombinamenti speċjali ta' vultaġġi ta' koljaturi għal transformers tal-elettriku ta' qawwa medja;
-
Il-possibbiltà li jiġu koperti impatti ambjentali oħra apparti dak tal-enerġija fil-fażi tal-użu
Artikolu 8
Dħul fis-seħħ
Ir-Regolament għandu jidħol fis-seħħ fl-g]oxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta' Mejju 2014.

Labels: 1
14
20
7
3